SL Uradni list Evropske unije C 154/26

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 154/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„NOIX DU PÉRIGORD“

Št. EU: FR-PDO-0205-01286 – 21.11.2014

ZOP ( X ) ZGO ( )

1. Skupina vložnikov in pravni interes

Syndicat professionnel de la noix et du cerneau de Noix du Périgord Lieu dit Perrical 46600 Creysse FRANCIJA Tel. +33 565322222 Faks +33 565370742 E-naslov: contact@noixduperigord.com

Združenje Syndicat professionnel de la noix et du cerneau de Noix du Périgord sestavljajo proizvajalci in prevozniki orehov „Noix du Périgord“ in ima pravni interes za zahtevek za spremembo.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☐

—

☒

—

☒

4. Vrsta spremembe

—

☒

—

☐

5. Spremembe

Opis proizvoda:

— sveži orehi Svež oreh je oreh, ki se prodaja neoluščen in neposušen, prodati ga je treba hitro. Pobira se po tresenju dreves, ko začne ovoj pokati in se pokaže lupina. Ko sadeži odpadejo z drevesa, se ovoj samodejno loči od lupine ali pa je treba del ovoja, ki je ostal pritrjen, naknadno oluščiti za lepši videz oreha. Skupina je želela poudariti, da je izvedba tega mehanskega postopka za ločevanje ovoja od lupine mogoča. „Ta oreh se prodaja v lupini. Lupina se je naravno ločila od ovoja ali pa je bil mehansko oluščen, da so bili odstranjeni deli ovoja, ki so se še držali lupine.“ Ta dodatek ustreza obstoječi praksi in ne postavlja pod vprašaj značilnosti svežega oreha oziroma načina obiranja. Skupina je prav tako želela, da se izraz „je treba“ nadomesti s „se lahko“ v povedi „Gre za sveže sadje, ki se lahko olupi, potem ko ga stremo“. Pravzaprav je lupljenje svežega oreha odvisno od potrošnika in ni nujno, o tem odloča vsak posameznik glede na svoj okus.

— suhi orehi Sprememba specifikacij v zvezi s stopnjo vlažnosti suhih orehov, da bi bila ta v skladu s tržnim standardom, ki določa, da vlažnost ne sme presegati 12 %. „Posušeni orehi brez zunanjih ovojev imajo stopnjo vlažnosti, ki je manjša ali enaka 12 %.“

Dokazilo o poreklu:

Formalno je bil zgodovinski oddelek, ki je bil prej v tem delu, prestavljen v točko „posebnosti proizvoda“, oddelek v zvezi z identifikacijo sadovnjakov pa je bil prestavljen v oddelek „geografsko območje“.

Ob upoštevanju sprememb nacionalnih zakonov in predpisov je postavka „Dokazila o izvoru proizvoda z geografskega območja“ prečiščena in spremenjena tako, da združuje deklarativne obveznosti in vodenje registrov v zvezi s sledljivostjo proizvoda in spremljanjem proizvodnih razmer.

Obveznosti gospodarskih subjektov so določene (vzorec, obdobje, informacije, ki jih je treba zagotoviti).

Črtale so se tudi povedi v zvezi z vsebino analitičnih in organoleptičnih preizkusov. Kljub temu so ti elementi vključeni v tabelo z glavnimi točkami, ki jih je treba preveriti v postavki „Nacionalne zahteve“ in v načrt nadzora tega ZOP.

Metoda pridobivanja:

Formalno so bili opisni elementi sort prestavljeni v točko „posebnosti proizvoda“. Ohranjeni so samo seznami sort po vrsti obdelave (sveži orehi, suhi orehi in orehova jedrca).

Uvedene so bile tudi naslednje spremembe:

— Sprememba določb o namakanju

Rok 10. septembra, ki določa obdobje, v katerem je namakanje dovoljeno, se odpravi in nadomesti z dovoljenjem za namakanje do obiranja.

„Da se omogoči boljše ločevanje ovoja od lupine in tako olajša obiranje, je namakanje dovoljeno med obdobjem rasti oreha in do obiranja, če so izpolnjeni naslednji pogoji.“

Ta sprememba nima negativnega vpliva na kakovost zaščitenega proizvoda. Namakanje po 10. septembru pravzaprav bolj vpliva na pogoje obiranja kot na oblikovanje samega sadeža, ki se oblikuje in razvije že julija in avgusta ter dozori sredi septembra. Namakanje po 10. septembru omogoča boljše ločevanje ovoja od lupine, saj se ovoj brez vlage teže loči od lupine. Sadeži laže odpadejo z drevesa, kar olajša obiranje.

Boljši pogoji obiranja zagotavljajo kakovost proizvoda.

— Posebni proizvodni pogoji za sveže orehe

Določeno je, da je mešanje sort v fazi pakiranja prepovedano in da svežih orehov ni v nobenem primeru mogoče spremeniti v suhe.

— Posebni proizvodni pogoji za suhe orehe

Obdobja odstopanja, povezana z obdelavo orehov v lupini z raztopino hipokorita in s pakiranjem znotraj določenega območja, so odpravljena, saj so bili roki prekoračeni.

Določeno je, da je mešanje sort prepovedano v fazi pakiranja, razen tradicionalne mešanice corne-marbot.

— Pakiranje in trženje

Utemeljitev pakiranja na določenem območju, ki je navedena v povzetku, objavljenem v Uradnem listu Evropske unije leta 2003, se vstavi v specifikacijo.

Da se zagotovi kakovost proizvodov, se v specifikaciji določi končni rok za trženje: Za večjo natančnost in posledično lažje spremljanje se končni rok za trženje nadomesti s končnim rokom odpreme.

Označevanje:

Za skladnost z določbami Uredbe (EU) št. 1151/2012:

— odprava navedbe kontrolirane označbe porekla

— uvedba obveznosti namestitve simbola ZOP Evropske unije.

Druge spremembe:

— Vložnik: Sprememba imena skupine in pojasnilo o njenem pravnem statusu.

— Geografsko območje: — Opisni del geografskega območja se prestavi v oddelek „Povezava – posebnosti območja“. — V ta oddelek se vstavijo elementi v zvezi z identifikacijo sadovnjakov in posameznih dreves, ki so bili prej v oddelku „Sledljivost“. Ti elementi so bili dopolnjeni z elementi postopkov za identifikacijo parcel.

— Spremljanje: Ob upoštevanju sprememb nacionalnih zakonov in predpisov je postavka „Nacionalne zahteve“ predstavljena v obliki tabele z glavnimi točkami, ki jih je treba preveriti, referenčnimi vrednostmi in metodo ocenjevanja.

ENOTNI DOKUMENT

„NOIX DU PÉRIGORD“

Št. EU: FR-PDO-0205-01286 – 21.11.2014

ZOP ( X ) ZGO ( )

1. Ime

„Noix du Périgord“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Proizvodi, ki izpolnjujejo pogoje za pridobitev zaščitene označbe porekla „Noix du Périgord“ so: Sveži ali mladi orehi, suhi orehi, orehova jedrca.

Tako sveži ali mladi kakor tudi suhi orehi morajo neoluščeni meriti najmanj 28 mm.

Svež ali mlad oreh je svež proizvod, ki se prodaja neoluščen in ga je treba zaužiti kmalu po obiranju. Pred zaužitjem ga je treba streti, lahko pa se ga tudi olupi. S pravočasnim obiranjem se zagotovi, da je jedrce tega oreha čvrsto in se lahko lupi. Ob pakiranju je vsebnost vlage v orehu večja ali enaka 30 %. Za tovrstno proizvodnjo se uporabljata sorti marbot in franquette.

Suhi oreh, pri katerem se po obiranju uporablja blaga metoda sušenja, ob pakiranju vsebuje največ 12 % vlage. Ker ta sadež ni več tako grenak, ga je treba pred zaužitjem le streti. Za tovrstno proizvodnjo se uporabljajo sorte marbot, franquette in corne.

Orehovo jedrce mora biti večje od 8 milimetrov. Majhna jedrca svetle barve so cenjena. Če pri jedrcih prevladuje svetla barva, so sprejemljive vse vrste obdelave (cela jedrca ali njihovi deli). Če so jedrca nekoliko temnejša (svetlo rjave in/ali limonaste barve), so sprejemljiva samo tista v „polovični“ obliki (pol jedrca). Ob pakiranju je dovoljenjih največ 5 % jedrc, ki so še temnejša od navedenih, vsebnost vlage v orehovih jedrcih pa je največ 5 %. Za tovrstno proizvodnjo se uporabljajo sorte corne, franquette in grandjean.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja orehov in luščenje jedrc iz lupine se obvezno izvajata na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sveži ali mladi orehi se pakirajo v največ 10-kilogramske embalaže.

Suhi orehi se pakirajo v največ 25-kilogramske embalaže.

Orehova jedrca se pakirajo v največ 15-kilogramske embalaže.

Pakiranje na geografskem območju je smiselno predvsem zaradi:

— ohranjanja kakovosti proizvoda Sveži orehi vsebujejo najmanj 30 % vode in so nagnjeni k izsušitvi. Če želimo ohraniti njihovo kakovost, jih je treba shranjevati na temperaturi med 1 °C in 5 °C ter pri relativni vlažnosti med 80 % in 95 % – tj. v hladilnici. Zato mora pakiranje v prepustno embalažo potekati kolikor je mogoče blizu faze trženja in torej znotraj območja pakiranja, da se zagotovi kakovost orehov, saj jim je treba od obiranja dalje redno zagotavljati posebne pogoje shranjevanja. Poleg tega ima ta proizvod omejen rok trajanja (prepoved odpreme po 15. oktobru istega leta, kot je potekalo obiranje) in ga ni v nobenem primeru mogoče spremeniti v suhe orehe. Poleg tega je na embalaži svežih orehov navedeno, da jih je treba shranjevati v predalih za zelenjavo v hladilniku. Zgoraj opisani tehnični vidiki veljajo tudi za suhe orehe. Shranjevanje proizvoda znotraj določenega območja v tem primeru ni povezano z vsebnostjo vode, ampak predvsem lipidov (maščobnih kislin), ki lahko v primeru nepravilnega shranjevanja povzročijo poslabšanje kakovosti proizvoda (žaltavost). Podobno kot pri svežem orehu, le da v tem primeru po 1. marcu, so za shranjevanje predpisani temperaturni standardi (med 2 °C in 8 °C) in stopnja vlažnosti (med 60 % in 75 %). Rok trajanja proizvoda je omejen z 31. decembrom v letu, ki sledi letu obiranja orehov.

— ohranjanja značilnosti proizvoda Neoluščene orehe ali orehova jedrca brez embalaže je prepovedano pošiljati z določenega geografskega območja. V splošnem je oreh, podobno kot vino, zamenljiv proizvod, kar pomeni, da lahko v eno embalažo skupaj zapakiramo orehe različnih porekel in sort. V nasprotju z drugimi francoskimi regijami, kjer se neoluščeni orehi prodajajo mešano, so se v Périgordu po tradiciji posamezne sorte orehov vedno prodajale ločeno, da bi se tako povečala vrednost nekaterih bolj kakovostnih sort. Edino odstopanje od tega pravila je tradicionalna mešanica sort corne in marbot, ki omogoča lažjo prodajo orehov sorte corne – ta sorta je sicer okusna, vendar se ji potrošniki včasih izogibajo, ker se lupina težko stre. Zahtevo po pakiranju na območju proizvodnje je torej mogoče utemeljiti z omenjeno tradicijo prodaje orehov po posameznih sortah, ki je v Périgordu že ustaljena. Poleg tega je med organoleptičnimi preizkusi serij eden od elementov presoje v okviru vizualnega pregleda lupin (svežih in suhih orehov) tudi sortna čistost vzorcev. Serije, v katerih je prevelik odstotek drugih sort, ne morejo pridobiti označbe. Pri jedrcih je vizualno razločevanje težko izvedljivo, je pa zato očitna razlika v okusu.

3.6 Posebna pravila za označevanje proizvoda, za katerega se uporablja registrirano ime

Etikete posameznih embalaž svežih ali mladih orehov, suhih orehov in orehovih jedrc, ki nosijo zaščiteno označbo porekla „Noix du Périgord“, morajo v istem vidnem polju na sprednji strani embalaže vsebovati naslednje elemente:

— sistem označevanja, s katerim skupina seznani vse subjekte;

— ime označbe porekla „Noix du Périgord“, ki je izpisano vsaj v velikosti največjih črk;

— simbol ZOP Evropske unije;

— in glede na posamezne primere navedba „orehova jedrca“.

Pri orehovih jedrcih etikete obvezno vsebujejo še leto obiranja orehov, ki je lahko v drugem vidnem polju.

Če gre pri suhih orehih za mešanico sort corne in marbot, etikete obvezno vsebujejo še imena sort orehov, ki je lahko v drugem vidnem polju.

4. Jedrnata opredelitev geografskega območja

Geografsko območje oreha „Noix du Périgord“ sestavlja 612 občin v departmajih Aveyron, Charente, Corrèze, Dordogne, Lot in Lot-et-Garonne.

5. Povezava z geografskim območjem

5.1 Značilnosti geografskega območja

Oreh „Noix du Périgord“ izhaja iz kotline, kjer je tradicionalno prisotna proizvodnja orehov in orehovih jedrc.

Geografsko območje proizvodnje je prehodno območje med predgorji Centralnega masiva, na katera se naslanja, in širokimi ravninami akvitanskega bazena, na katera meji na jugu.

To široko ravnino, ki je podobna nekakšni stopnici, globoki približno 100 km, oblikuje povodje, ki se stekla v Girondo na jugozahodu in ji daje gričevnat značaj.

Temelji na formacijah, ki v geološkem smislu spadajo v kredo. Morske geološke formacije, ki jih uvrščamo v kredo in juro, so podlaga za apnenčasto ali apnasto rjavo prst ali rahlo izluženo rjavo prst, morda celo kislo, če so pokrite z muljem.

Glavna pedološka značilnost teh tal je njihova visoka vsebnost gline, naj bo to v celotnem profilu glinasto apnenčastih tal ali samo v podlagi, kot v primeru izlužene prsti.

Kar zadeva podnebje, je geografsko območje proizvodnje hkrati deležno zaščite Centralnega masiva pred hladnimi severovzhodnimi vetrovi in hitrejšega segrevanja zaradi izpostavljenosti na jugozahodu.

Blago atlantsko podnebje prinaša okrog 800 mm letne količine padavin, ki so razporejene skozi celo leto in dosežejo višek spomladi in jeseni.

Sadovnjaki so zasajeni s tradicionalnimi lokalnimi sortami, in sicer corne, marbot in grandjean.

Franquette, ki izvira iz departmaja Isère in je bila uvedena v 50. letih prejšnjega stoletja, se razvija po celotnem geografskem območju. Ta sorta se je uspešno prilagodila lokalnim pedoklimatskim razmeram in razvila drugačne značilnosti kot franquette, ki jo gojijo drugod, zlasti v departmaju Isère.

Mehanizacija metod obiranja, povezana z znanjem in izkušnjami pridelovalcev, je omogočila prepoved obdelave orehov z raztopino hipoklorita, ki se je izvajala za izboljšanje videza orehov, ko so jih pustili na tleh.

Sveži ali mladi orehi se obirajo, ko je jedrce čvrsto in se lahko lupi. Ta občutljiv izdelek, nagnjen k izsušitvi, se hrani v hladnem prostoru pri nadzorovani temperaturi in zračni vlažnosti. Zaradi njegovih značilnosti je treba ta proizvod porabiti hitro (prepoved odpreme po 15. oktobru istega leta, kot je potekalo obiranje) in ga ni v nobenem primeru mogoče spremeniti v suhe orehe.

Suhe orehe je treba posušiti, bodisi naravno na letvah bodisi s pihanjem toplega suhega zraka. V drugem primeru mora temperatura zračnega toka (ki mora biti nižja od 30 °C) doseči vse orehe, ki jih je treba posušiti.

Orehi se nato lahko strejo ročno ali strojno. Odstranitev jedrca iz lupine se izvaja izključno ročno, da lahko od jedrca ločimo ostanke lupine.

5.2 Posebnosti proizvoda

Posebnost orehov „Noix du Périgord“ je, da izhajajo iz tradicionalnih lokalnih sort marbot, corne in grandjean ter sorte franquette, ki je prilagojena rastnim pogojem na tem področju. Vsako sorto se tradicionalno povezuje z eno ali več vrstami obdelave (sveži ali suhi orehi ali jedrca), in sicer glede na njihovo primernost za luščenje in shranjevanje. Pri suhih orehih je mešanje sort po tradiciji prepovedano, razen v primeru mešanice corne-marbot.

Orehe „Noix du Périgord“ lahko tržimo sveže ali suhe v lupini ali v obliki jedrc.

— Sveži orehi izhajajo iz sort marbot in franquette, vsebnost vlage v orehu pa je večja ali enaka 30 %.

— Suhi orehi izhajajo iz sort marbot franquette in corne, vsebnost vlage v orehu pa je manjša ali enaka 12 %.

Sveži ali mladi in tudi suhi orehi morajo neoluščeni meriti najmanj 28 mm.

— Vsebnost vlage v jedrcih sort franquette, corne in grandjean je največ 5 %.

Jedrca so svetle barve in ne smejo biti temnejša od svetlo rjavih in/ali limonastih odtenkov.

Kar zadeva organoleptične lastnosti, imajo različne sorte naslednje posebne lastnosti:

— jedrce sorte marbot ni zelo hrustljavo, na začetku je sladko, na koncu nekoliko grenko in ima izrazit okus po lešnikih. Če te orehe uživamo sveže, jim daje ovojnica jedrca izrazitejši grenek okus;

— jedrce sorte franquette je svetle barve in blagega vonja; arome oreha so intenzivne in izrazito sladkega okusa. Precej oljnata sestava je na splošno cenjena;

— jedrce sorte corne, ki je svetle barve, je posebej nežnega sadnega okusa in prijetno hrustljavo;

— iz orehov sorte grandjean izluščimo svetlo in okusno jedrce. Tekstura zaradi blage oljnatosti in zanimivega ravnovesja med med sladkostjo in grenkobo ustvari prijeten občutek v ustih.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Oreh „Noix du Périgord“ izhaja iz kotline, kjer je tradicionalno prisotna proizvodnja orehov in orehovih jedrc.

Centralni masiv ščiti geografsko območje pridelave pred mrazom, ki prihaja s severa, saj je oreh občutljiv na spomladansko pozebo.

Poleg tega je geografsko območje poleti deležno pomembne količine padavin v obliki neviht, ki zadostijo potrebam oreha po vodi in so zelo pomembne sredi julija, ko oreh raste, in sredi avgusta, ko se razvija jedrce in postopoma „zapolnjuje“ lupino.

Razpokanost apnenčastih tal in pogosto visoka vsebnost gline orehu omogočajo, da razvija koreninski sistem v globino in tako črpa vodo, ki jo potrebuje skozi celotno obdobje rasti.

Nadzorovano namakanje lahko dopolni potrebe oreha po vodi ter v času obiranja zagotovi lažje ločevanje ovoja od lupine in tako olajša padanje sadežev z drevesa in samo obiranje.

V Périgordu se uporabljene sorte vrednotijo glede na resnično kakovost svežih ali suhih orehov ali jedrc. Suhi orehi se v Périgordu tradicionalno prodajajo po posameznih sortah.

Starodavno znanje in izkušnje na področju obiranja in sušenja orehov so se utrdili v mehanizaciji praks obiranja (zlasti tresenje dreves) in razvoju tehnik sušenja s pihanjem toplega zraka.

Ta mehanizacija omogoča obiranje plodov pri optimalni zrelosti in preprečuje, da bi ostali predolgo na tleh, kar je pomembno za ohranitev lupine in barve jedrca – tako se izognemo njegovi porjavitvi in zagotovimo upoštevanje kriterijev kakovosti in videza orehov pri pakiranju.

Prezračevanje omogoča bolj homogeno sušenje plodov, saj je tok toplega zraka mogoče usmerjati.

Znanje in izkušnje pridelovalcev na področju luščenja jedrc so stara lokalna tradicija. Zagotavljajo jamstvo za spoštovanje celovitosti in kakovosti jedrc in so prispevali k temu, da je oreh „Noix du Périgord“ izjemen proizvod.

Poleg tega metode ohranjanja plodov v lupini ali jedrc omogočajo, da oreh ohrani svojo kakovost vse do potrošnikove mize, ne glede na obliko, torej kot poseben proizvod ali kot sestavina drugih proizvodov, kot so čokolade, slaščice in siri. Suhi orehi in jedrca se uskladiščijo po 1. marcu, da se prepreči razgrajevanje lipidov, ki jih vsebujejo (žaltavost).

Sloves oreha „Noix du Périgord“, ki temelji na kakovosti proizvoda, se je izoblikoval skozi stoletja in ga ni treba več dokazovati. Od 19. stoletja naprej je ta proizvod priznan v gastronomiji tako v Franciji kakor tudi drugod po Evropi in v Ameriki. Leta 1959 je Louis Garavel v svoji knjigi „La culture du noyer“ (Gojenje oreha) zapisal, da so si „orehi, proizvedeni v pokrajini Périgord, dolgoročno pridobili izjemen ugled, tako na francoskih kot na tujih trgih“.

Sklic na objavo specifikacije

(drugi pododstavek člena 6(1) te uredbe (2))

https://info.agriculture.gouv.fr/gedei/site/bo-agri/document_administratif-fc000450-0225-4505-8586-924959dba4e5/telechargement

(1) UL L 343, 14.12.2012, str. 1.

(2) Glej opombo 1.